CELEX: 32022R0044
Language: hr
Date: 2022-01-13 00:00:00
Title: Provedbena uredba Komisije (EU) 2022/44 оd 13. siječnja 2022. o utvrđivanju pravila za primjenu Uredbe (EU) 2021/1139 Europskog parlamenta i Vijeća u pogledu kriterija za utvrđivanje razine financijskih ispravaka i za primjenu paušalnih stopa povezanih s ozbiljnim nepoštovanjem pravila zajedničke ribarstvene politike

14.1.2022   
               
               
                  HR
               
               
                  Službeni list Europske unije
               
               
                  L 9/13
               
            
         PROVEDBENA UREDBA KOMISIJE (EU) 2022/44
         оd 13. siječnja 2022.
         o utvrđivanju pravila za primjenu Uredbe (EU) 2021/1139 Europskog parlamenta i Vijeća u pogledu kriterija za utvrđivanje razine financijskih ispravaka i za primjenu paušalnih stopa povezanih s ozbiljnim nepoštovanjem pravila zajedničke ribarstvene politike
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2021/1139 Europskog parlamenta i Vijeća od 7. srpnja 2021. o uspostavi Europskog fonda za pomorstvo, ribarstvo i akvakulturu i izmjeni Uredbe (EU) 2017/1004 (1), a posebno njezin članak 45. stavak 4.,
         budući da:
         
                     (1)
                  
                  
                     Ostvarivanje ciljeva zajedničke ribarstvene politike (ZRP) iz Uredbe (EU) br. 1380/2013 Europskog parlamenta i Vijeća (2) države članice ne bi smjele ugrožavati nepoštovanjem pravila ZRP-a. Prema članku 41. stavcima 1. i 2. Uredbe (EU) br. 1380/2013 financijska pomoć iz Europskog fonda za pomorstvo, ribarstvo i akvakulturu (EMFAF) uvjetovana je time da države članice poštuju pravila ZRP-a. Zbog nepoštovanja plaćanja mogu biti prekinuta ili suspendirana ili je moguće primijeniti mjeru financijske korekcije financijske pomoći Unije u okviru ZRP-a.
                  
               
                     (2)
                  
                  
                     Člankom 104. stavkom 1. Uredbe (EU) 2021/1060 Europskog parlamenta i Vijeća (3) propisani su slučajevi u kojima Komisija primjenjuje financijske ispravke. Nadalje, u skladu s člankom 104. stavkom 5. te Uredbe, pravilima koja vrijede za pojedine fondove za EFPRA mogu se utvrditi posebne osnove za financijske ispravke koje proizlaze iz neusklađenosti s primjenjivim pravilima u okviru zajedničke ribarstvene politike.
                  
               
                     (3)
                  
                  
                     U skladu s člankom 45. stavkom 1. Uredbe (EU) 2021/1139, kako bi zaštitila financijske interese Unije i njenih poreznih obveznika, Komisija može primijeniti financijske ispravke ukidanjem cjelokupnog ili dijela doprinosa Unije za operativni program.
                  
               
                     (4)
                  
                  
                     U skladu s člankom 45. stavkom 3. Uredbe (EU) 2021/1139, ako nije moguće precizno odrediti iznos rashoda povezanih s ozbiljnom neusklađenošću države članice s pravilima ZRP-a, primjenjuje se paušalni financijski ispravak.
                  
               
                     (5)
                  
                  
                     Članak 45. stavak 4. Uredbe (EU) 2021/1139 omogućuje Komisiji donošenje provedbenih akata kojima se određuju kriteriji za utvrđivanje razine financijskih ispravaka koji će se primjenjivati i kriterija za primjenu paušalnih ispravaka. U članak 45. stavak 1. Uredbe (EU) 2021/1139 uključen je popis slučajeva u kojima Komisija može primijeniti financijske ispravke na cijeli ili na dio doprinosa Unije za program. U slučajevima obuhvaćenima člankom 45. stavkom 1. točkom (a) kvantifikacija financijskog učinka neusklađenosti korisnika temelji se na sporazumu o financiranju između korisnika i nacionalnih tijela nadležnih za provedbu programa EFPR-a. Slijedom toga, paušalni financijski ispravci mogu se primijeniti samo u slučajevima navedenima u članku 45. stavku 1. točki (b) Uredbe (EU) 2021/1139.
                  
               
                     (6)
                  
                  
                     Stoga je potrebno donijeti kriterije za utvrđivanje razine financijskih ispravaka koji će se primjenjivati i kriterije za primjenu paušalnih ispravaka. Time će se osigurati pravna sigurnost i jednako postupanje prema državama članicama koje provode programe EFPRA-e te transparentnost i proporcionalnost paušalnih financijskih ispravaka.
                  
               
                     (7)
                  
                  
                     Razina financijske korekcije mora biti razmjerna prirodi, težini, učestalosti i trajanju ozbiljne neusklađenosti države članice s pravilima ZRP-a.
                  
               
                     (8)
                  
                  
                     Primjereno je predvidjeti stupnjevani sustav paušalnih stopa koji omogućuje pravilnu primjenu proporcionalnosti.
                  
               
                     (9)
                  
                  
                     S obzirom na važnost osiguravanja usklađenog i jednakog postupanja prema državama članicama od početka programskog razdoblja, ova bi Uredba trebala stupiti na snagu sljedećeg dana od dana objave u Službenom listu Europske unije.
                     
                  
               
                     (10)
                  
                  
                     Mjere predviđene ovom Uredbom u skladu su s mišljenjem Odbora za Europski fond za pomorstvo, ribarstvo i akvakulturu,
                  
               DONIJELA JE OVU UREDBU:
         
            Članak 1.
            Predmet
            Ovom se Uredbom utvrđuju kriteriji za utvrđivanje razina financijskih ispravaka koje treba primijeniti u slučajevima ozbiljne neusklađenosti s pravilima ZRP-a i kriteriji za primjenu paušalnih ispravaka kao što je navedeno u članku 45. Uredbe (EU) 2021/1139.
         
         
            Članak 2.
            Kriteriji za utvrđivanje razine financijskih ispravaka
            Razina financijske korekcije iz članka 45. stavka 1. točke (b) Uredbe (EU) 2021/1139 utvrđuje se na temelju sljedećih kriterija:
            
                        (a)
                     
                     
                        veličina moguće štete učinjene morskim biološkim resursima zbog neusklađenosti s pravilima ZRP-a;
                     
                  
                        (b)
                     
                     
                        učestalost neusklađenosti;
                     
                  
                        (c)
                     
                     
                        trajanje neusklađenosti;
                     
                  
                        (d)
                     
                     
                        korektivne mjere koje je poduzela dotična država članica.
                     
                  
         
            Članak 3.
            Kriteriji za primjenu paušalnih ispravaka
            
               1.   Paušalni financijski ispravci navedeni u članku 45. stavku 3. Uredbe (EU) 2021/1139 jesu 2 %, 5 %, 10 %, 25 %, 50 % ili 100 % doprinosa Unije za relevantne posebne ciljeve EFPRA-e ili za njihov relevantni dio, u okviru operativnog programa dotične države članice.
            
            
               2.   U Prilogu je utvrđen raspon primjene paušalnih ispravaka za pojedinačne slučajeve neusklađenosti s pravilima ZRP-a. Stopa koja će se koristiti odredit će se u skladu s kriterijima iz članka 2.
            
            
               3.   Ako u skladu s člankom 45. stavkom 1. točkom (b) Uredbe (EU) 2021/1139 Komisija donese provedbeni akt o financijskim ispravcima u okviru istog posebnog cilja EFPRA-e za nekoliko slučajeva ozbiljne neusklađenosti utvrđene u skladu s člankom 43. stavkom 4. te uredbe, paušalne se stope ne zbrajaju, nego se utvrđuje financijski ispravak unutar najvećeg raspona primjenjivog na te slučajeve kako je utvrđeno u Prilogu.
            
            
               4.   Ako Komisija primijeni financijski ispravak za neusklađenost s pravilima ZRP-a, a država članica ne poduzme odgovarajuću korektivnu protumjeru, paušalni ispravak može se podignuti na iduću razinu unutar raspona primjenjivog na taj slučaj neusklađenosti s pravilima ZRP-a kako je utvrđeno u Prilogu.
            
            
               5.   Uz slučajeve izrijekom predviđene u Prilogu paušalni ispravak od 100 % doprinosa Unije za relevantne posebne ciljeve EFPRA-e ili za relevantni dio tih ciljeva u okviru operativnog programa države članice može se primijeniti ako je:
               
                           (a)
                        
                        
                           neusklađenost s pravilima ZRP-a u toj mjeri ključna, česta ili raširena da predstavlja potpuni neuspjeh sustava na koji se odnosi te ugrožava zakonitost djelovanja države članice ili pravilnost financiranja ZRP-a; ili
                        
                     
                           (b)
                        
                        
                           postoje dokazi o namjernom nemaru države članice u pogledu donošenja mjera za ispravljanje neusklađenosti s pravilima ZRP-a.
                        
                     
         
         
            Članak 4.
            Stupanje na snagu
            Ova Uredba stupa na snagu sljedećeg dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 13. siječnja 2022.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 247, 13.7.2021., str. 1.
         
         
            (2)  Uredba (EU) br. 1380/2013 Europskog parlamenta i Vijeća od 11. prosinca 2013. o zajedničkoj ribarstvenoj politici, izmjeni uredaba Vijeća (EZ) br. 1954/2003 i (EZ) br. 1224/2009 i stavljanju izvan snage uredaba (EZ) br. 2371/2002 i (EZ) br. 639/2004 i Odluke Vijeća 2004/585/EZ (SL L 354, 28.12.2013., str. 22).
         
            (3)  Uredba (EU) 2021/1060 Europskog parlamenta i Vijeća od 24. lipnja 2021. o utvrđivanju zajedničkih odredaba o Europskom fondu za regionalni razvoj, Europskom socijalnom fondu plus, Kohezijskom fondu, Fondu za pravednu tranziciju i Europskom fondu za pomorstvo, ribarstvo i akvakulturu te financijskih pravila za njih i za Fond za azil, migracije i integraciju, Fond za unutarnju sigurnost i Instrument za financijsku potporu u području upravljanja granicama i vizne politike (SL L 231, 30.6.2021., str. 159.).
      
      
         
            PRILOG
            SLUČAJEVI NEUSKLAĐENOSTI IZ ČLANKA 1. (1)
            
            
                        Slučajevi neusklađenosti s pravilima
                     
                     
                        Raspon paušalnih ispravaka
                     
                  
                        
                           Kategorija 1.: neispunjenje obveze osiguravanja pridržavanja ribolovnih mogućnosti dodijeljenih državi članici u skladu s člancima 16. i 17. Uredbe (EU) br. 1380/2013
                        
                     
                  
                        1.1.
                     
                     
                        Neispunjenje obveze poštovanja pravila o povlastici za ribolov i odobrenju za ribolov
                     
                     
                        10–50 %
                     
                  
                        1.2.
                     
                     
                        Neispunjenje obveze praćenja korištenja ribolovnih mogućnosti, konkretno neispunjenje obveze evidentiranja svih podataka iz očevidnika o ribolovu, prekrcajnih deklaracija, iskrcajnih deklaracija, prodajnih listova ili potvrda o preuzimanju i/ili neispunjenje obveze praćenja ribolovnog napora te neispunjenje obveze osiguravanja da ti podaci budu točni, potpuni i dostavljeni na vrijeme.
                     
                     
                        10–50 %
                     
                  
                        1.3.
                     
                     
                        Neispunjenje obveze dostavljanja agregiranih podataka o iskrcanim ulovima i ribolovnom naporu Komisiji.
                     
                     
                        10–50 %
                     
                  
                        1.4.
                     
                     
                        Neispunjenje obveze zabrane ribolova kada su kvote, među ostalim u okviru sporazumâ o partnerstvu u održivom ribarstvu (SFPA) i u okviru regionalnih organizacija za upravljanje ribarstvom (RFMO), iscrpljene i/ili je dosegnut najveći dopušteni ribolovni napor.
                     
                     
                        10–50 %
                     
                  
                        
                           Kategorija 2.: neispunjenje obveze poštovanja mjera očuvanja i/ili zaštite osjetljivih vrsta i staništa namijenjenih postizanju dugoročne ekološke održivosti aktivnosti u ribarstvu i akvakulturi u skladu s člankom 2. Uredbe (EU) br. 1380/2013
                        
                     
                  
                        2.1.
                     
                     
                        Neispunjenje obveze osiguravanja detaljne i točne dokumentacije za sve izlaske u ribolov i adekvatnih kapaciteta i sredstava u svrhu praćenja poštovanja obveze iskrcavanja u skladu s načelom učinkovitosti i proporcionalnosti.
                     
                     
                        10–50 %
                     
                  
                        2.2.
                     
                     
                        Neispunjenje obveze provedbe zabrane ulova, zadržavanja na plovilu, prekrcavanja ili iskrcavanja vrsta riba i školjkaša iz Priloga IV. Direktivi 92/43/EEZ (osim ako su odobrena odstupanja na temelju članka 16. te direktive).
                     
                     
                        10–50 %
                     
                  
                        2.3.
                     
                     
                        Neispunjenje obveze provedbe zabrane ulova, zadržavanja na plovilu, prekrcavanja ili iskrcavanja morskih sisavaca ili morskih gmazova iz prilogâ II. i IV. Direktivi 92/43/EEZ i vrsta morskih ptica obuhvaćenih Direktivom 2009/147/EZ
                     
                     
                        10–50 %
                     
                  
                        2.4.
                     
                     
                        Neispunjenje obveze prikupljanja znanstvenih podataka o slučajnom ulovu osjetljivih vrsta i određenih vrsta morskih ptica
                     
                     
                        10–50 %
                     
                  
                        2.5.
                     
                     
                        Neispunjenje obveze praćenja i procjene učinkovitosti mjera ublažavanja koje se provode, ako je to na temelju najboljih raspoloživih znanstvenih savjeta relevantno.
                     
                     
                        10–50 %
                     
                  
                        2.6.
                     
                     
                        Neispunjenje obveze zabrane uporabe ribolovnih alata navedenih u Prilogu II. Uredbi (EU) 2019/1241 o tehničkim mjerama, u cilju zaštite osjetljivih staništa.
                     
                     
                        10–50 %
                     
                  
                        2.7.
                     
                     
                        Nepoštovanje pravila o znanstvenim istraživanjima
                     
                     
                        10–50 %
                     
                  
                        2.8.
                     
                     
                        Neispunjenje obveze izrade i provedbe planova gospodarenja stokom jegulje.
                     
                     
                        2–25 %
                     
                  
                        2.9.
                     
                     
                        Neispunjenje obveze poštovanja mjera očuvanja za jegulju (smanjenje ribolovnog napora, ako je to primjenjivo, i ostvarivanje ciljeva).
                     
                     
                        2–25 %
                     
                  
                        2.10.
                     
                     
                        Neispunjenje obveze podnošenja izvješća Komisiji o praćenju, učinkovitosti i rezultatima mjera očuvanja za jegulju.
                     
                     
                        2–25 %
                     
                  
                        2.11.
                     
                     
                        Neispunjenje obveze podnošenja godišnjeg izvješća Komisiji o provedbi pravila o zabrani rezanja tj. uklanjanja peraja morskih pasa.
                     
                     
                        2–25 %
                     
                  
                        
                           Kategorija 3.: neispunjenje obveza povezanih s provedbom vanjske ribarstvene politike u skladu s međunarodnim obvezama i u skladu s ciljevima politike i načelima iz članka 28. Uredbe (EU) br. 1380/2013
                        
                     
                  
                        3.1.
                     
                     
                        Neispunjenje obveze osiguravanja da plovila Unije koja plove pod zastavom države članice i djeluju izvan voda Unije mogu pružiti detaljnu i točnu dokumentaciju o svim aktivnostima ribolova i prerade.
                     
                     
                        10–50 %
                     
                  
                        3.2.
                     
                     
                        Neispunjenje obveze osiguravanja da plovila Unije koja obavljaju ribolov izvan voda Unije imaju odobrenja u skladu s relevantnim odredbama Uredbe (EU) 2017/2403 o održivom upravljanju vanjskim ribarskim flotama.
                     
                     
                        10–50 %
                     
                  
                        
                           Kategorija 4.: neispunjenje obveze osiguravanja ravnoteže između ribolovnih kapaciteta flote i prirodnih resursa propisane člankom 22. Uredbe (EU) br. 1380/2013
                        
                     
                  
                        4.1.
                     
                     
                        Neispunjenje obveze donošenja mjera za prilagodbu ribolovnog kapaciteta flote ribolovnim mogućnostima uzimajući u obzir trendove i na temelju najboljih znanstvenih savjeta s ciljem postizanja stabilne i trajne ravnoteže među njima.
                     
                     
                        10–50 %
                     
                  
                        4.2.
                     
                     
                        Neispunjenje obveze sastavljanja odvojenih procjena za flote koje djeluju u najudaljenijim regijama i za plovila koja djeluju isključivo izvan voda Unije.
                     
                     
                        10–50 %
                     
                  
                        4.3.
                     
                     
                        Neispunjenje obveze osiguravanja da svakom izlasku iz flote uz javnu pomoć prethodi povlačenje odgovarajuće povlastice za ribolov i odobrenja za ribolov te osiguravanja da se povučeni ribolovni kapacitet ne nadomješta.
                     
                     
                        10–50 %
                     
                  
                        4.4.
                     
                     
                        Neispunjenje obveze osiguravanja poštovanja gornje granice ribolovnog kapaciteta određene u Prilogu II. Uredbi (EU) br. 1380/2013 o ZRP–u.
                     
                     
                        10–50 %
                     
                  
                        4.5.
                     
                     
                        Neispunjenje obveze primjene sustava ulaska/izlaska na način da se ulazak novog kapaciteta u flotu bez javne pomoći kompenzira prethodnim povlačenjem barem jednakog kapaciteta bez javne pomoći.
                     
                     
                        10–50 %
                     
                  
                        4.6.
                     
                     
                        Neispunjenje obveze dostavljanja Komisiji informacija koje se unose u registar ribolovne flote Unije kako je utvrđeno člankom 24. stavkom 1. Uredbe (EU) br. 1380/2013 i Provedbenom uredbom Komisije o registru ribolovne flote Unije.
                     
                     
                        10–50 %
                     
                  
                        4.7.
                     
                     
                        Neispunjenje obveze kontrole i praćenja ribolovnog kapaciteta i snage motora ribarskih plovila.
                     
                     
                        10–50 %
                     
                  
                        
                           Kategorija 5.: neispunjenje obveze pridonošenja ostvarivanju cilja ZRP–a u pogledu prikupljanja znanstvenih podataka u skladu s člankom 2. stavkom 4. Uredbe (EU) br. 1380/2013
                        
                     
                  
                        5.1.
                     
                     
                        Neispunjenje obveze prikupljanja bioloških, tehničkih, društveno–ekonomskih podataka i podataka o okolišu.
                     
                     
                        10–50 %
                     
                  
                        5.2.
                     
                     
                        Neispunjenje obveze koordinacije aktivnosti prikupljanja podataka s ostalim državama članicama u istoj pomorskoj regiji.
                     
                     
                        2–25 %
                     
                  
                        5.3.
                     
                     
                        Neispunjenje obveze osiguravanja pravilnog izvršavanja zadaća nacionalnog korespondenta.
                     
                     
                        2–5 %
                     
                  
                        5.4.
                     
                     
                        Neispunjenje obveze dostavljanja Komisiji izvješća o provedbi nacionalnog plana rada u pogledu prikupljanja podataka u sektoru ribarstva i sektoru akvakulture.
                     
                     
                        2–10 %
                     
                  
                        5.5.
                     
                     
                        Neispunjenje obveze poštovanja pravilâ o upotrebi podataka.
                     
                     
                        2–25 %
                     
                  
                        
                           Kategorija 6.: neispunjenje obveze provođenja učinkovitog sustava kontrole radi osiguravanja usklađenosti s pravilima ZRP–a u skladu sa zahtjevima iz članka 36. stavka 3. Uredbe (EU) br. 1380/2013
                        
                     
                  
                        6.1.
                     
                     
                        Neispunjenje obveze nadziranja aktivnosti koje na njihovu području i u vodama pod njihovom suverenošću ili jurisdikcijom obavljaju fizičke ili pravne osobe u okviru zajedničke ribarstvene politike.
                     
                     
                        10–50 %
                     
                  
                        6.2.
                     
                     
                        Neispunjenje obveze nadziranja pristupa vodama i resursima te aktivnosti izvan voda Unije što ih obavljaju ribarska plovila Unije koja plove pod njihovom zastavom.
                     
                     
                        10–50 %
                     
                  
                        6.3.
                     
                     
                        Neispunjenje obveze donošenja odgovarajućih mjera i dodjele odgovarajućih financijskih i tehničkih sredstava i ljudskih resursa za kontrolu, inspekcijske preglede i provedbu propisa.
                     
                     
                        10–50 %
                     
                  
                        6.4.
                     
                     
                        Neispunjenje obveze osiguravanja da se kontrola, inspekcijski pregledi i provedba propisa obavljaju bez diskriminacije sektorâ, plovilâ ili osobâ i na temelju upravljanja rizikom.
                     
                     
                        10–50 %
                     
                  
                        6.5.
                     
                     
                        Neispunjenje obveze osiguravanja usklađenosti s pravilima o nacionalnim akcijskim programima kontrole te programima kontrole i inspekcije koje je uspostavila Komisija.
                     
                     
                        10–50 %
                     
                  
                        6.6.
                     
                     
                        Neispunjenje obveze osiguravanja usklađenosti s pravilima o stavljanja na tržište, sljedivosti, prvoj prodaji i vaganju proizvodâ ribarstva i akvakulture.
                     
                     
                        10–50 %
                     
                  
                        6.7.
                     
                     
                        Neispunjenje obveze provedbe mjera koje je Komisija donijela u cilju osiguravanja usklađenosti država članica s ciljevima ZRP–a u pogledu akcijskih planova donesenih nakon provjera ili nezavisnih inspekcijskih pregleda, uključujući zabranu ribolova, izvješća o provjeri, izvješća o nezavisnom inspekcijskom pregledu i izvješća o reviziji, smanjenje i prijenos kvota i ribolovnog napora te hitne mjere.
                     
                     
                        10–50 %
                     
                  
                        6.8.
                     
                     
                        Neispunjenje zahtjeva u pogledu analize, potvrđivanja, pristupa, razmjene podataka i informacija.
                     
                     
                        2–25 %
                     
                  
                        Kategorija 7.: neispunjenje obveze uspostave učinkovitog sustava inspekcije i provedbe u skladu sa zahtjevima iz članka 36. stavka 3. Uredbe (EU) br. 1380/2013
                        
                     
                  
                        7.1.
                     
                     
                        Neispunjenje obveze provođenja učinkovitog nadzora i inspekcijskih pregleda.
                     
                     
                        10–50 %
                     
                  
                        7.2.
                     
                     
                        Neispunjenje obveze suradnje s Komisijom kako bi se službenim osobama Komisije olakšalo obavljanje zadataka tijekom misija radi provjera, nezavisnih inspekcijskih pregleda i revizija.
                     
                     
                        2–50 %
                     
                  
                        7.3.
                     
                     
                        Neispunjenje obveze utvrđivanja kriterija za određivanje težine neusklađenosti s pravilima ZRP–a.
                     
                     
                        10–50 %
                     
                  
                        7.4.
                     
                     
                        Neispunjenje obveze osiguravanja sustavnog poduzimanja odgovarajućih mjera te izricanja učinkovitih proporcionalnih i odvraćajućih sankcija i pratećih sankcija zbog kršenja pravilâ ZRP–a
                     
                     
                        10–50 %
                     
                  
                        7.5.
                     
                     
                        Neispunjenje obveze primjene sustava kaznenih bodova za teške prekršaje, kako za ovlaštenika povlastice za ribolov tako i za zapovjednika plovila.
                     
                     
                        10–50 %
                     
                  
                        7.6.
                     
                     
                        Neispunjenje obveze upravljanja nacionalnim registrom prekršaja.
                     
                     
                        10–50 %
                     
                  
                        
                           Kategorija 8.: neispunjenje obveze borbe protiv nezakonitog, neprijavljenog i nereguliranog ribolova (ribolov NNN) u skladu s člankom 36. stavkom 1. Uredbe (EU) br. 1380/2013
                        
                     
                  
                        8.1.
                     
                     
                        Neispunjenje obveze poduzimanja mjera za sprečavanje nezakonitog, neprijavljenog i nereguliranog (NNN) ribolova, odvraćanje od njega i njegovo zaustavljanje u skladu s Uredbom (EZ) br. 1005/2008
                     
                     
                        5–50 %
                     
                  
                        8.2.
                     
                     
                        Neispunjenje obveze provođenja provjera koje se odnose na program certificiranja ulova
                     
                     
                        10–50 %
                     
                  
                        8.3.
                     
                     
                        Neispunjenje obveze poštovanja pravila koja se odnose na odobrene gospodarske subjekte
                     
                     
                        10–50 %
                     
                  
                        
                           Kategorija 9.: neispunjenje obveze poštovanja pravila o zajedničkom uređenju tržišta proizvodima ribarstva i akvakulture uspostavljenom s ciljem doprinošenja postizanju ciljeva ZRP–a iz članka 35. stavka 1. Uredbe (EU) br. 1380/2013
                        
                     
                  
                        9.1.
                     
                     
                        Neispunjenje obveze pridržavanja kriterija za priznavanje organizacija proizvođača i međustrukovnih organizacija
                     
                     
                        10–50 %
                     
                  
                        9.2.
                     
                     
                        Neispunjenje obveze obavljanja provjera organizacija proizvođača i priznatih kolektivnih organizacija.
                     
                     
                        10–50 %
                     
                  
               (1)  Popis slučajeva u nastavku isti je kao popis u Provedbenoj uredbi Komisije o provedbi Uredbe (EU) 2021/1139 Europskog parlamenta i Vijeća o Europskom fondu za pomorstvo, ribarstvo i akvakulturu u pogledu slučajeva neusklađenosti i slučajeva ozbiljne neusklađenosti s pravilima zajedničke ribarstvene politike koji mogu dovesti do prekida roka za plaćanje odnosno do suspenzije plaćanja u okviru tog fonda, ako je dostupno upućivanje na odgovarajuću pravnu osnovu.